Karl Ernst Schnell (Brassó, 1866. január 30. – Brassó, 1939. április 21.), egyes forrásokban "Carl Ernst Schnell", Brassó városának utolsó szász nemzetiségű polgármestere. Szolgálata egybeesett az első világháború éveivel; többek között meg kellett szervezze a civilek menekülését az 1916-os román betörés alkalmával, majd alkalmazkodjon az új hatalom elvárásaihoz. Mindig a városlakók – főként a szászok – érdekeit tartotta szem előtt, és sikerrel hárította mind a magyar, mind az ezt követő román uralom nacionalista törekvéseit. Polgármesteri teendői mellett több más szervezetben is tevékenykedett; közel negyven évi közéleti szereplésével az időszak egyik meghatározó erdélyi politikusa volt, számos kitüntetés birtokosa.